Pressemeddelelse  
Juli 2015

TUBA og Odendo

TUBA OG ODENDO GÅR SAMMEN OM VELGØRENHEDSAUKTION

## Auktionssitet Odendo skyder august i gang med en velgørenhedsauktion til fordel for organisationen TUBA. Auktionens formål er, at skaffe vigtige midler til organisationen, der tilbyder gratis hjælp, terapi og rådgivning til unge, der er vokset op i hjem med alkoholmisbrug.

TUBA har for nyligt indgået et samarbejde med virksomheden Odendo, der har specialiseret sig i onlineauktioner for velgørenhedsorganisationer, med det formål at omdanne produkter og ydelser til økonomi.

En lang række virksomheder har valgt at donere effekter til auktionen, og dermed bakke op om TUBA’s arbejde med unge. Effekterne kommer løbende under hammeren frem til den 1. september 2015. Det betyder, at der hver dag er nye auktioner, som afsluttes.

**En vigtig sag**

Det er ikke en tilfældighed at auktionsvirksomheden har valgt at samarbejde med TUBA.

“Vi har fra sidelinjen fulgt TUBA, og vi er dybt imponerede over det store arbejde de gør. Det arbejde vil vi gerne være med til at støtte yderligere med denne auktion. Vi synes det er en enormt vigtig sag, og vi håber bestemt på et langsigtet samarbejde, der kan komme de unge til gavn”, siger Tine Krægpøth, Int. marketingchef hos Odendo.

Hos TUBA håber man også på en succesfuld auktion, der kan generere betydelige midler til organisationens arbejde.

’I TUBA er vi taknemmelige for, at vi sammen med Odendo kan sætte ekstra fokus på børn fra alkoholfamilier. Hver eneste dag ringer flere børn til vores afdelinger landet over og har brug for hjælp, så der er brug for støtte og omtale fra alle kanter,’ siger Henrik Appel, der er landsleder i TUBA.

**Velvilje fra virksomheder**  
Det har fra start været TUBAs og Odendos store håb, at mange virksomheder ville bakke op om initiativet. Dette har i følge Søren Nørgård, country manager hos Odendo også vist sig at være tilfældet.

“Mange virksomheder har været positivt indstillede på at bidrage til auktionen. Det er jo også altid nemmere at inddrage folk i et projekt, når det er en succes for alle parter. Med auktionen skaber vi både opmærksomhed omkring TUBA, men i særdeleshed også for de virksomheder, der bidrager til auktionen” fortæller han.

Virksomheder, der donerer gavekort, produkter eller ydelser, bliver nemlig eksponeret via TUBAs auktion på Odendo. Siden har dagligt flere tusinde besøgende, hvilket betyder, at virksomhederne opnår markant synlighed og goodwill - ikke blot lokalt, men i hele landet.

Det er fortsat muligt for virksomheder at donere effekter til auktionen, der løber i hele august måned.

Besøg auktionen på [www.odendo.dk/tuba](http://www.odendo.dk/tuba)

**Yderligere oplysninger:**

Marie Bjerre Birkholm, Kommunikations- og pressechef, TUBA, tlf. 30939101, email: mbb@tuba.dk

Tine Krægpøth, Int. marketingchef, Odendo, tlf. 20660007, email: tk@odendo.com